Auditor's report — BGRIM, period 2021 (audited, opinion: unqualified)
Auditor firm: PwC
Signing partner: บุญเลิศ  กมลชนกกุล

รายงานของผู้สอบบัญชีรับอนุญาต

เสนอ ผู้ถือหุ้นและคณะกรรมการของบริษัท บี.กริม เพาเวอร์ จำกัด (มหาชน)

ความเห็น

ข้าพเจ้าเห็นว่า งบการเงินรวมและงบการเงินเฉพาะกิจการแสดงฐานะการเงินรวมของบริษัท บี.กริม เพาเวอร์ จำกัด (มหาชน) (บริษัท) และบริษัทย่อย (กลุ่มกิจการ) และฐานะการเงินเฉพาะกิจการของบริษัท ณ วันที่ 31 ธันวาคม พ.ศ. 2564 และผลการดำเนินงานรวมและผลการดำเนินงานเฉพาะกิจการ รวมถึงกระแสเงินสดรวมและกระแสเงินสดเฉพาะกิจการสำหรับปีสิ้นสุด
วันเดียวกัน โดยถูกต้องตามที่ควรในสาระสำคัญตามมาตรฐานการรายงานทางการเงิน

งบการเงินที่ตรวจสอบ

งบการเงินรวมและงบการเงินเฉพาะกิจการประกอบด้วย

งบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม พ.ศ. 2564

งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการสำหรับปีสิ้นสุดวันเดียวกัน

งบแสดงการเปลี่ยนแปลงส่วนของเจ้าของรวมและงบแสดงการเปลี่ยนแปลงส่วนของเจ้าของเฉพาะกิจการสำหรับปีสิ้นสุด
วันเดียวกัน

งบกระแสเงินสดรวมและงบกระแสเงินสดเฉพาะกิจการสำหรับปีสิ้นสุดวันเดียวกัน และ

หมายเหตุประกอบงบการเงินรวมและงบการเงินเฉพาะกิจการซึ่งประกอบด้วยนโยบายการบัญชีที่สำคัญและหมายเหตุ
เรื่องอื่น ๆ

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในส่วนของความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการในรายงานของข้าพเจ้า ข้าพเจ้ามีความเป็นอิสระ
จากกลุ่มกิจการและบริษัทตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชีในส่วนที่เกี่ยวข้องกับการตรวจสอบงบการเงินรวมและงบการเงินเฉพาะกิจการ และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ 
ซึ่งเป็นไปตามข้อกำหนดเหล่านี้ ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์
ในการแสดงความเห็นของข้าพเจ้า

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่าง ๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบ
งบการเงินรวมและงบการเงินเฉพาะกิจการสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบ
งบการเงินรวมและงบการเงินเฉพาะกิจการโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็น
แยกต่างหากสำหรับเรื่องเหล่านี้

ข้อมูลอื่น

กรรมการเป็นผู้รับผิดชอบต่อข้อมูลอื่น ข้อมูลอื่นประกอบด้วย ข้อมูลซึ่งรวมอยู่ในรายงานประจำปี แต่ไม่รวมถึงงบการเงินรวมและงบการเงินเฉพาะกิจการ และรายงานของผู้สอบบัญชีที่อยู่ในรายงานนั้น ข้าพเจ้าคาดว่าข้าพเจ้าจะได้รับรายงานประจำปีภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินรวมและงบการเงินเฉพาะกิจการไม่ครอบคลุมถึงข้อมูลอื่น และข้าพเจ้าไม่ได้ให้ความเชื่อมั่นต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินรวมและงบการเงินเฉพาะกิจการคือ การอ่านและพิจารณาว่าข้อมูลอื่นมีความขัดแย้งที่มีสาระสำคัญกับงบการเงินรวมและงบการเงินเฉพาะกิจการ หรือกับความรู้ที่ได้รับจากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้อง
สื่อสารเรื่องดังกล่าวกับคณะกรรมการตรวจสอบ

ความรับผิดชอบของกรรมการต่องบการเงินรวมและงบการเงินเฉพาะกิจการ

กรรมการมีหน้าที่รับผิดชอบในการจัดทำและนำเสนองบการเงินรวมและงบการเงินเฉพาะกิจการเหล่านี้ โดยถูกต้องตามที่ควร
ตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่กรรมการพิจารณาว่าจำเป็น เพื่อให้สามารถจัดทำงบการเงินรวมและงบการเงินเฉพาะกิจการที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและงบการเงินเฉพาะกิจการ กรรมการรับผิดชอบในการประเมินความสามารถของกลุ่มกิจการและบริษัทในการดำเนินงานต่อเนื่อง เปิดเผยเรื่องที่เกี่ยวกับการดำเนินงานต่อเนื่อง (ตามความเหมาะสม) และการใช้เกณฑ์การบัญชีสำหรับการดำเนินงานต่อเนื่อง เว้นแต่กรรมการมีความตั้งใจที่จะเลิกกลุ่มกิจการและบริษัท หรือหยุดดำเนินงาน หรือไม่สามารถดำเนินงานต่อเนื่องต่อไปได้

คณะกรรมการตรวจสอบมีหน้าที่ช่วยกรรมการในการกำกับดูแลกระบวนการในการจัดทำรายงานทางการเงินของกลุ่มกิจการและบริษัท

ความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการ

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมและงบการเงินเฉพาะกิจการโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูง 
แต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริง
อันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาด และถือว่ามีสาระสำคัญ
เมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการ หรือทุกรายการรวมกันจะมีผลต่อการตัดสินใจ
ทางเศรษฐกิจของผู้ใช้งบการเงินรวมและงบการเงินเฉพาะกิจการเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าได้ใช้ดุลยพินิจเยี่ยงผู้ประกอบวิชาชีพและการสังเกต และสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและงบการเงินเฉพาะกิจการ ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยง
ที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มกิจการและบริษัท

ประเมินความเหมาะสมของนโยบายการบัญชีที่กรรมการใช้และความสมเหตุสมผลของประมาณการทางบัญชี และการเปิดเผยข้อมูลที่เกี่ยวข้องซึ่งจัดทำขึ้นโดยกรรมการ

สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของกรรมการจากหลักฐานการสอบบัญชีที่ได้รับ และประเมินว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มกิจการและบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงินรวมและงบการเงินเฉพาะกิจการที่เกี่ยวข้อง หรือถ้าการเปิดเผยดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มกิจการต้องหยุดการดำเนินงานต่อเนื่อง

ประเมินการนำเสนอ โครงสร้างและเนื้อหาของงบการเงินรวมและงบการเงินเฉพาะกิจการโดยรวม รวมถึงการเปิดเผยข้อมูลว่างบการเงินรวมและงบการเงินเฉพาะกิจการแสดงรายการ และเหตุการณ์ในรูปแบบที่ทำให้มีการนำเสนอข้อมูล
โดยถูกต้องตามที่ควรหรือไม่

ได้รับหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการภายในกลุ่มหรือกิจกรรม
ทางธุรกิจภายในกลุ่มกิจการเพื่อแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง การควบคุม
ดูแลและการปฏิบัติงานตรวจสอบกลุ่มกิจการ ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับคณะกรรมการตรวจสอบในเรื่องต่าง ๆ ที่สำคัญซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบ และข้อบกพร่องที่มีนัยสำคัญในระบบการควบคุมภายในหากข้าพเจ้า
ได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่คณะกรรมการตรวจสอบว่า ข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับคณะกรรมการตรวจสอบเกี่ยวกับความสัมพันธ์ทั้งหมด ตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับคณะกรรมการตรวจสอบ ข้าพเจ้าได้พิจารณาเรื่องต่าง ๆ ที่มีนัยสำคัญที่สุดในการตรวจสอบงบการเงินรวมและงบการเงินเฉพาะกิจการในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชี เว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

บริษัท ไพร้ซวอเตอร์เฮาส์คูเปอร์ส เอบีเอเอส จำกัด

บุญเลิศ  กมลชนกกุล

ผู้สอบบัญชีรับอนุญาตเลขที่ 5339

กรุงเทพมหานคร

24 กุมภาพันธ์ พ.ศ. 2565

บริษัท บี.กริม เพาเวอร์ จำกัด (มหาชน)

งบการเงินรวมและงบการเงินเฉพาะกิจการ

วันที่ 31 ธันวาคม พ.ศ. 2564

| เรื่องสำคัญในการตรวจสอบ | วิธีการตรวจสอบ |

|  |  |

| การแบ่งแยกกิจการของบริษัทย่อยทางอ้อม |  |

|  |  |

| อ้างถึงหมายเหตุประกอบงบการเงินข้อ 4.1 การบัญชีสำหรับงบการเงินรวม ข้อ 7 ประมาณการทางบัญชีที่สำคัญและการใช้ดุลยพินิจ และหมายเหตุประกอบงบการเงินข้อ 16 เงินลงทุนในบริษัทย่อย  เมื่อวันที่ 1 กรกฎาคม พ.ศ. 2564 Dau Tieng Tay Ninh Energy Joint Stock Company (“DTE”) ซึ่งเป็นบริษัทย่อยทางอ้อมในประเทศเวียดนาม ที่กลุ่มกิจการถือส่วนได้เสียร้อยละ 55 ดำเนินการแบ่งแยกกิจการภายใต้สัญญาแบ่งแยกกิจการกับ Energy Joint Stock Company (“DTE1”) ซึ่งเป็นบริษัทที่จัดตั้งขึ้นใหม่โดยผู้ถือหุ้นที่ไม่มีอำนาจควบคุมของ DTE แล้วเสร็จ โดย DTE ตกลงโอนสินทรัพย์สุทธิของโครงการโรงไฟฟ้าพลังงานแสงอาทิตย์ DT1 พร้อมทั้งสัญญาซื้อขายไฟฟ้าที่มีกำลังการผลิต 180 เมกะวัตต์ ของ DTE ให้กับ DTE1 เพื่อแลกกับการเพิ่มขึ้นของส่วนได้เสียร้อยละ 41.25 ใน DTE   นอกจากนี้ ได้มีการกำหนดเงื่อนไขเฉพาะสำหรับการแบ่งแยกสถานีไฟฟ้าย่อยของ DTE โดยการอนุญาตให้ DTE1 ยังคงสามารถใช้งานสถานีไฟฟ้าย่อยเพื่อประโยชน์ในการดำเนินงานของ DT1 ต่อไปได้โดยไม่มีค่าใช้จ่าย เพื่อแลกกับสัดส่วนความเป็นเจ้าในสถานีไฟฟ้าย่อยที่เพิ่มขึ้นร้อยละ 41.25  ผู้บริหารพิจารณาว่ารายการนี้ถือเป็นการเปลี่ยนแปลงสัดส่วนของส่วนได้เสียที่ไม่มีอำนาจควบคุมภายใต้มาตรฐานการรายงานทางการเงินฉบับที่ 10 เรื่องงบการเงินรวม ผลต่างระหว่างการปรับปรุงมูลค่าตามบัญชีของส่วนได้เสีย ที่ไม่มีอำนาจควบคุมกับมูลค่ายุติธรรมของสิ่งตอบแทนที่จ่าย ถูกรับรู้ในส่วนของผู้เป็นเจ้าของของบริษัทใหญ่  ข้าพเจ้าให้ความสำคัญกับการตรวจสอบรายการนี้เนื่องจากความซับซ้อนของเงื่อนไขในการแบ่งแยกกิจการ และมูลค่าของสิ่งตอบแทนที่จ่ายซึ่งเป็นจำนวนที่มีสาระสำคัญ เงื่อนไขในสัญญาต้องใช้การตีความและการวิเคราะห์ที่สำคัญ และการประเมินมูลค่ายุติธรรมของสินทรัพย์สุทธิของ DT1 รวมถึงมูลค่ายุติธรรมของสิทธิในการใช้สถานีไฟฟ้าย่อย ซึ่งถือรวมเป็นสิ่งตอบแทนที่โอนให้นั้น อาศัยดุลยพินิจของผู้บริหาร ในการกำหนดข้อมูลและข้อสมมติฐานในวิธีการประเมินมูลค่า รวมถึงอัตราคิดลดที่ใช้  ข้อมูลและข้อสมมติฐานหลักที่ใช้ในการประเมินมูลค่ายุติธรรม ได้แก่ อัตราค่าไฟฟ้า กำลังการผลิตของโรงไฟฟ้า อัตราการเติบโต ค่าใช้จ่ายในการดำเนินงาน โครงสร้างเงินทุน และอัตรา คิดลดที่ใช้กับประมาณการกระแสเงินสด | วิธีการตรวจสอบของข้าพเจ้าสำหรับเรื่องดังกล่าวประกอบด้วย ทำความเข้าใจเงื่อนไขต่างๆ ของสัญญาแบ่งแยกกิจการเพื่อประเมินความเหมาะสมของวิธีการบัญชีที่ผู้บริหารพิจารณาว่ารายการแบ่งแยกกิจการดังกล่าวเป็นการเปลี่ยนแปลงสัดส่วนของส่วนได้เสียที่ไม่มีอำนาจควบคุมภายใต้มาตรฐานการรายงานทางการเงินฉบับที่ 10 ให้ผู้เชี่ยวชาญของข้าพเจ้าสอบทานความเหมาะสมและความสมเหตุสมผลของวิธีการที่ใช้ในการประเมินมูลค่ายุติธรรม ตรรกะของวิธีการประเมินและการคำนวณ  การประมาณอัตราคิดลดและปัจจัยในการคิดลด โดยเปรียบเทียบกับข้อมูลของผู้เล่นรายอื่นในอุตสาหกรรมที่เปรียบเทียบกันได้ ประเมินความสมเหตุสมผลของข้อมูลและข้อสมมติฐานหลัก ที่ใช้ในการประเมินมูลค่ายุติธรรมของมูลค่าของสิ่งตอบแทน ที่จ่าย โดยเปรียบเทียบกับสัญญาที่เกี่ยวข้อง ข้อมูลในอดีตของ DT1 และข้อมูลในตลาดของอุตสาหกรรมที่เปรียบเทียบกันได้ ทำความเข้าใจและประเมินวิธีการของผู้บริหารสำหรับ การประเมินมูลค่ายุติธรรมของสิทธิในการใช้สถานีไฟฟ้าย่อยที่ให้แก่ DTE1 ทดสอบการคำนวณรายการปรับปรุงมูลค่าตามบัญชี ของส่วนได้เสียที่ไม่มีอำนาจควบคุม รวมถึงผลต่าง จากมูลค่ายุติธรรมของสิ่งตอบแทนที่จ่ายที่บันทึกอยู่ในส่วนของเจ้าของ ประเมินความเหมาะสมและความเพียงพอของการเปิดเผยข้อมูลในหมายเหตุประกอบงบการเงินที่เกี่ยวข้องกับรายการนี้  จากการปฏิบัติงานข้างต้น ข้าพเจ้าไม่พบข้อสังเกตที่มีสาระสำคัญในวิธีการทางบัญชีที่ใช้และการเปิดเผยข้อมูลสำหรับรายการแบ่งแยกกิจการดังกล่าว นอกจากนี้ ข้อมูลและข้อสมมติฐานหลักที่ผู้บริหารใช้ในการประเมินมูลค่ายุติธรรม ของสิ่งตอบแทนที่จ่ายมีความสอดคล้องกับหลักฐานที่มี |

|  |  |



| เรื่องสำคัญในการตรวจสอบ | วิธีการตรวจสอบ |

| การประเมินการด้อยค่าของเงินลงทุนในบริษัทย่อย บริษัทร่วมและการร่วมค้า |  |

| อ้างถึงหมายเหตุประกอบงบการเงินข้อ 7 ประมาณการ ทางบัญชีที่สำคัญและการใช้ดุลยพินิจ หมายเหตุประกอบ งบการเงินข้อ 16 เงินลงทุนในบริษัทย่อย และหมายเหตุประกอบงบการเงินข้อ 17 เงินลงทุนในบริษัทร่วมและการร่วมค้า ณ วันที่ 31 ธันวาคม พ.ศ. 2564 บริษัทมีเงินลงทุนในบริษัทย่อย บริษัทร่วมและการร่วมค้าในจำนวนที่เป็นสาระสำคัญ ผู้บริหารได้ประเมินถึงการมีอยู่ของข้อบ่งชี้การด้อยค่าของส่วนได้เสียในบริษัทย่อย บริษัทร่วม และการร่วมค้าดังกล่าว อย่างน้อยทุกปี ข้าพเจ้าให้ความสำคัญกับการตรวจสอบรายการนี้เนื่องจากการประเมินถึงการมีอยู่ของข้อบ่งชี้การด้อยค่าของมูลค่าเงินลงทุนนั้นอาศัยดุลยพินิจ ในกรณีที่เกิดข้อบ่งชี้การด้อยค่า กระบวนการและวิธีการในการกำหนดมูลค่าที่คาดว่าจะได้รับคืนยังขึ้นอยู่กับข้อสมมติฐานซึ่งอาศัยการใช้ดุลยพินิจของผู้บริหาร มูลค่าที่คาดว่าจะได้รับคืนคำนวณจากมูลค่ายุติธรรมหักด้วยต้นทุนในการจำหน่าย ข้อมูลและข้อสมมติฐานหลักที่ใช้ ในการประมาณมูลค่าปัจจุบันสุทธิของกระแสเงินสดในอนาคต ได้แก่ อัตราค่าไฟฟ้า กำลังการผลิตของโรงไฟฟ้า อัตราการเติบโต ราคาวัตถุดิบ ค่าใช้จ่ายในการดำเนินงาน โครงสร้างเงินทุน และอัตราคิดลด จากการประเมินของผู้บริหาร มูลค่าที่คาดว่าจะได้รับคืนสูงกว่ามูลค่าตามบัญชีของเงินลงทุน และไม่ได้รับรู้การด้อยค่า | วิธีการตรวจสอบของข้าพเจ้าสำหรับเรื่องดังกล่าวประกอบด้วย สอบถามผู้บริหารเกี่ยวกับสภาวะตลาดในปัจจุบันและสถานะของบริษัทย่อย บริษัทร่วม และกิจการร่วมค้าแต่ละแห่ง เพื่อประเมินข้อบ่งชี้การด้อยค่าที่อาจเกิดขึ้น ให้ผู้เชี่ยวชาญของข้าพเจ้าสอบทานความเหมาะสมและความสมเหตุสมผลของวิธีการที่ใช้ในการประเมินมูลค่า ตรรกะของวิธีการประเมินและการคำนวณ การประมาณอัตราคิดลดและปัจจัยในการคิดลด โดยเปรียบเทียบกับข้อมูลของผู้เล่นรายอื่นในอุตสาหกรรมที่เปรียบเทียบกันได้ ประเมินความสมเหตุสมผลของข้อมูลและข้อสมมติฐานหลักที่ใช้ในการประเมินมูลค่าที่คาดว่าจะได้รับคืน โดยเปรียบเทียบกับสัญญาที่เกี่ยวข้อง ข้อมูลในอดีต และข้อมูลในตลาดของอุตสาหกรรมที่เปรียบเทียบกันได้ ทดสอบการวิเคราะห์ความอ่อนไหวของข้อสมมติฐานหลักเพื่อประเมินว่าปัจจัยใดมีความอ่อนไหวต่อมูลค่าที่คาดว่าจะได้รับคืน และผลกระทบที่อาจเกิดขึ้นจากช่วงของผลลัพธ์ที่เป็นไปได้ ประเมินความเหมาะสมและความเพียงพอของการเปิดเผยข้อมูลในหมายเหตุประกอบงบการเงินที่เกี่ยวข้องกับรายการนี้  จากการปฏิบัติงานข้างต้น ข้าพเจ้าไม่พบข้อสังเกตที่มีสาระสำคัญในการประเมินข้อบ่งชี้การด้อยค่าของผู้บริหาร นอกจากนี้ ข้อมูลและข้อสมมติฐานหลักที่ผู้บริหารใช้ในการประเมินมูลค่าที่คาดว่าจะได้รับคืนมีความสอดคล้องกับหลักฐานที่มี |

|  |  |